Vec C‑430/14

Valsts ieņēmumu dienests

proti

Artūrsovi Stretinskisovi

(návrh na začatie prejudiciálneho konania, ktorý podal Augstākā tiesa)

„Návrh na začatie prejudiciálneho konania — Colná únia — Colný kódex Spoločenstva — Článok 29 ods. 1 písm. d) — Určenie colnej hodnoty — Nariadenie (EHS) č. 2454/93 — Článok 143 ods. 1 písm. h) — Pojem ‚osoby, ktoré sú v spojení‘ na účely určenia colnej hodnoty — Príbuzenské vzťahy medzi kupujúcim, ktorý je fyzickou osobou, a riadiacim predstaviteľom predávajúcej spoločnosti“

Abstrakt – Rozsudok Súdneho dvora (piata komora) z 21. januára 2016

Colná únia — Spoločný colný sadzobník — Colná hodnota — Prevodná hodnota — Určenie — Pojem osoby, ktoré sú v spojení — Príbuzenské vzťahy medzi kupujúcim, ktorý je fyzickou osobou, a riadiacim predstaviteľom predávajúcej spoločnosti — Príbuzný kupujúceho, ktorý má v právnickej osobe možnosť ovplyvniť predajnú cenu uvedeného tovaru v prospech uvedeného kupujúceho — Zahrnutie

[Nariadenie Rady č. 2913/92, článok 29 ods. 1 písm. d); nariadenie Komisie č. 2454/93, článok 143 ods. 1 písm. h)]

Článok 143 ods. 1 písm. h) nariadenia č. 2454/93, ktorým sa vykonáva nariadenie č. 2913/92, ktorým sa ustanovuje Colný kódex spoločenstva, zmeneného a doplneného nariadením č. 46/1999, sa má vykladať v tom zmysle, že kupujúci, fyzická osoba, a predávajúci, právnická osoba, v rámci ktorej príbuzný tohto kupujúceho má skutočne možnosť ovplyvniť predajnú cenu uvedeného tovaru v prospech uvedeného kupujúceho, sa musia považovať za osoby, ktoré sú v spojení v zmysle článku 29 ods. 1 písm. d) už citovaného nariadenia č. 2913/92, zmeneného a doplneného nariadením č. 82/97.

Článok 143 ods. 1 nariadenia č. 2454/93 totiž v súlade s článkom 29 ods. 2 písm. a) colného kódexu vymenováva situácie, v ktorých predajná cena dotknutého tovaru môže byť ovplyvnená vzťahmi, ktoré existujú medzi účastníkmi transakcie. Podľa článku 143 ods. 1 písm. h) uvedeného nariadenia o takýto prípad ide najmä vtedy, keď uvedení účastníci transakcie sú členmi jednej rodiny.

Riziko, že osoby, ktoré sú príbuznými, ovplyvnia predajnú cenu dovážaného tovaru, taktiež existuje v prípade, že predávajúcim je právnická osoba, v rámci ktorej príbuzný kupujúceho má možnosť ovplyvniť predajnú cenu v prospech kupujúceho.

Za týchto podmienok a vzhľadom na ciele, ktoré sleduje právna úprava Únie upravujúca určovanie colnej hodnoty, by vylúčenie toho, že kupujúci a predávajúci sa môžu v zmysle článku 143 ods. 1 písm. h) nariadenia č. 2454/93 považovať za osoby, ktoré sú v spojení, z dôvodu, že jedna zo strán kúpnej zmluvy je právnickou osobou, by mohlo ohroziť potrebný účinok článku 29 ods. 1 písm. d) colného kódexu. V takomto prípade by totiž colné orgány nemali možnosť preskúmať podľa článku 29 ods. 2 písm. a) colného kódexu okolnosti predmetného predaja, aj keď je dôvod domnievať sa, že prevodná hodnota dovážaného tovaru mohla byť ovplyvnená príbuzenskými vzťahmi medzi kupujúcim a členom predávajúcej právnickej osoby.

Na účely posúdenia, či fyzická osoba má v rámci predávajúcej právnickej osoby možnosť ovplyvniť predajnú cenu dovážaného tovaru v prospech kupujúceho, s ktorým je v príbuzenskom vzťahu, sú relevantnými skutočnosťami, ktoré colné orgány musia zohľadniť, funkcie, ktoré uvedený príbuzný zastáva v danej právnickej osobe, a prípadne skutočnosť, že príbuzný ako jediný vykonáva predmetnú činnosť v danej právnickej osobe.

(pozri body 24 – 29, 31 a výrok)